III. forduló, 1/a) feladat:   
1819-ben a székesfehérvári vándortársulat fővárosi előadása után, de nyomtatásban engedélyezték. 1839 és 1845, ill. a szabadságharcot követően a Bach-korszakban, 1849 és 1858 között teljesen betiltják.

1/b) feladat: Cenzori jelentés

Címzett: Gerő Ernő miniszterelnök-helyettes, államvédelmi osztály vezetője

Tárgy: Cenzori jelentés

Tisztelt Gerő Ernő Elvtárs!  
 Marton Angéla vagyok, a Bánk’s Bunnies, mint a Képzőművészeti Alap XII. kerületi kihelyezett hivatalának kulturális osztálya és a népművelő kör vezetője.  
 Azért írok Önnek, mivel szigorúan bizalmas forrásokból értesültünk a Bánk bán c. dráma újbóli színrevitelének kísérleteiről. Továbbá az előadás az állambiztonsági hivatal érdeklődését is felkeltette. Félő, a dráma a teljes feledésbe merülése helyett, hatást gyakorol a békés, munkában kiteljesedő, hétköznapi élet minden területére.  
 Tehát a dráma újbóli bemutatásával szembeni főbb kifogásaim a következők:  
 Egész cselekménye azt sugallja, hogy egyetlen pillanat alatt meg lehet változtatni a társadalmi rendet. Eszméjének például vétele a szocialista állam elleni lázadásra és az állami vezetők elleni merényletekre is alkalmas. Ezzel a népnek mintegy propagandát teremtve és a termelés hatékonyságát szabotálva.  
 Tiborc alakjában nem érződik a voluntarizmus és a sztahanovista mozgalom iránti elköteleződés. Karaktere túlságosan megalázkodó a mára már avítt intézmény, a burzsoázia iránt. Elfogadja a társadalmi egyenlőtlenséget, holott osztályharcot kellene hirdetnie, falujában pedig a kollektivizálást szorgalmaznia, status quó-jának elfogadása helyett. A napjaink kultúráját figyelemmel követő nagyközönség nem ilyen visszás képet érdemel országunk fejlődő helyzetéről, míg a dolgozó milliók bizakodva menetelnek munkába, s a névtelen munkahősök minden erejüket megfeszítve dolgoznak a dicső eredményesség, a szép jelen és egy még szebb jövőért. Míg a darabban, bátran kijelenthetjük, senki sem dolgozik, a termelői munkából semmi sincs, ami eredményesen megvalósulhatna.  
 Bánk bán személye nem alkalmas szocialista hősnek, mivel vívódik szerep és személyesség közt. Magánéletének hátráltató, jelentéktelen gondjai háttérbe szorításával szocialista erkölcsi kötelességeinek tehetne eleget.  
 Az előadás díszletében nem véltük felfedezni a szocialista realista elemeket, melyek szintén rendszerünk sikeres működését szolgálnák. Ez már szabotázs! Továbbá nem alkalmas ifjúságunk szocialista nevelésére, mellyel így a DISZ eddigi eredményes munkáját tenné semmivé. Tehát a múlt feudális, avítt, túlhaladott értékrendjét tükröző darabbal sehogy sem fér össze a marxista-leninista szellem népéről szóló és a népért létrehozott művészet.  
 Ezért kérem tisztelt miniszterelnök-helyettes urat, hogy azonnali vizsgálatot indítson e vérlázító, burzsoá-csökevény ellen.

Kelt.: Budapest, 1952.09.28.

Őszinte elvtársi üdvözlettel:  
Marton Angéla  
a Bánk’s Bunnies kulturális osztály vezetője